A 7. légió (a 8., 9. és 10.-kel együtt) a legrégebbi állandó római légiók közé tartozott, i.e. 58-ban már részt vett Julius Caesar galliai hadjáratában. A hadvezér külön megemlítette a nerviusok ellen vívott sabisi csata kapcsán, majd Crassus vezetése alatt Nyugat-Galliába küldte. I.e. 56-ban harcolt a bretagne-i venétek ellen, a következő két évben pedig részt vett Caesar britanniai partraszállásaiban. A Vercingetorix elleni hadjáratban 52-ben Lutetiánál harcolt, jelen volt Alesia ostrománál, majd 51-ben a bellovacusok maradék ellenállását verte le.